ශ්‍රී ලංකා දැල් පන්දු සංගමයේ මෙහෙයවීමෙන් මහනුවර නිත්තවෙල ක්‍රීඩාංගණයේ පැවැති මෙවර ජාතික නෙට්බෝල් තරගාවලියේ සූරතාවය සෙලාන් බැංකු කණ්ඩායම විසින් දිනාගනු ලැබීය.අවසන් තරගයේ දී සෙලාන් බැංකු කණ්ඩායම ලකුණු 78 ට 57ක් ලෙස හැටන් නැෂනල් බැංකු කණ්ඩායම පරාජය කරමින් සූරතාව දිනා ගත්තේ ය.දිවයිනේ ප්‍රබල නෙට්බෝල් කණ්ඩායම් 24ක සහභාගීත්වයෙන් මෙවර ජාතික නෙට්බෝල් සූරතාවලිය නිත්තවෙල ක්‍රීඩාංගණයේ දී 18 හා 19 දෙදින තුළ පැවැත්විණි.තරග කාල සටහන සම්න්ධයෙන් ඇති වූ ගැටලුවක් හේතුවෙන් කැම්බල් පාක් ක්‍රීඩා සමාජය, කොළඹ විශ්වවිද්‍යාලය, ශුද්ධ වූ පවුලේ කන්‍යාරාමය, ස්පීඩ් මැක්ස් යන කණ්ඩායම් අවසන් පූර්ව තරග වටයේ දී තරගාවලියෙන් ඉවත් විය.අර්ධ අවසන් තරගවලදී සෙලාන් බැංකු කණ්ඩායම ලකුණු 65 ට 46 ලෙස පොලිස් කණ්ඩායමද හැටන් නැෂනල් බැංකු කණ්ඩායම 47 ට 38ක් ලෙස ගුවන් හමුදා කණ්ඩායමද පරාජය කරමින් අවසන් මහ තරගයට සුදුසුකම් ලැබීය.තුන්වන ස්ථානය සඳහා පැවැති තරගය ලකුණු 32ට 29ක් ලෙස පොලිස් කණ්ඩායම පරාජය කමින් ගුවන් හමුදා කණ්ඩායම දිනා ගත්තේය.අවසන් මහ තරගය ක්‍රීඩා අමාත්‍ය සී. බී. රත්නායක, මධ්‍යම පළාත් මහ ඇමැති සරත් ඒකනායක පාර්ලිමේන්තු මන්ත්‍රී දිළුම් අමුණුගම, මධ්‍යම පළාත් සභා මන්ත්‍රීනි මහනුවර දිස්ත්‍රික් නෙට්බෝල් සංගමයේ සභාපතිනි ශාන්තිනි කෝන්ගහගේ යන මහත්ම මහත්මින්ගේ ප්‍රධානත්වයෙන් පැවැත්විණි.මෙම තරගාවලියේ දක්ෂතම ක්‍රීඩිකාව ලෙස සෙලාන් බැංකු කණ්ඩායමේ ජයලි කුමාරි ද හොඳම විදින්නිය ලෙස සෙලාන් බැංකු කණ්ඩායමේ තර්ජනී ශිවලිංගම් ද, හොඳම පන්දු රකින්නිය ලෙස ගුවන් හමුදා කණ්ඩායමේ ධම්මිකා මල්කාන්ති ද දක්ෂතම ආක්‍රමණික ක්‍රීඩිකාව ලෙස හැටන් නැෂනල් කණ්ඩායමේ දර්ශිකා අබේවික්‍රම ද පිට පළාත් දක්ෂතම ක්‍රීඩිකාව ලෙස මහනුවර කණ්ඩායමේ ප්‍රසාදිනී නුවන්තිකා ද සම්මාන ලැබූහ.කණ්ඩායම් හතරක් තරගාවලියෙන් ඉවත් වීම සම්බන්ධව අදහස් දැක් වූ තරග ලේකම් දීප්ති අල්විස් මහත්මිය තරග කාල සටහන සම්බන්ධව සියලු කණ්ඩායම් දැනුවත් කැර තිබියදී එහි ගැටලු ඇති බව ප්‍රකාශ කර මෙම කණ්ඩායම් තරගාවලියෙන් ඉවත් වීම කනගාටුවට කරුණක් බව කීය.මූලික වටයේ තරග ලීග් ක්‍රමයට පවත්වා පසුව පිළිමළුන් පිටු දැකීමේ ක්‍රමයට තරග පැවැත්වූ බවත් එහි දී කිසිදු කණ්ඩායමකට අසාධාරණයක් සිදුවීමට ඉඩක් නොතැබූ බවත් ඇය කීවා ය..